दर्द सहते हुए पहाड़ की चोटी चढ़ी, मेरे लक्ष्य के लिए पापा ने बचत के 40 लाख खर्च किए
याशी जैन, छत्तीसगढ़ के रायगढ़ की रहनेवाली हैं। भारत की सबसे कम उम्र की पर्वतारोही हैं जिन्होंने माउंट एवरेस्ट और माउंट ल्होत्से को फतह किया है।
मैं याशी जैन, छत्तीसगढ़ के रायगढ़ से हूं। सभी रायगढ़ को नक्सली प्रदेश समझते हैं। मैं जब भी यह बताती कि मैं यहां से हूं तो लोग कहते कि नक्सल प्रभावित एरिया है। तब से ही मेरे मन में विचार आते कि छत्तीसगढ़ इतना खूबसूरत है, टैलेंट से भरपूर है फिर क्यों ये धारणा बन गई है। यहां कई चीजें हैं जिनके बारे में दुनिया नहीं जानती।
यहां एक कहावत है ‘छत्तीसगढ़िया, सबसे बढ़िया’। इस कथन को सही साबित करते हुए मैंने 24 साल की उम्र में दुनिया की सबसे ऊंची चोटी माउंट एवरेस्ट और चौथी ऊंची चोटी माउंड ल्होत्से पर तिरंगा फहरा दिया। महज 26 घंटे के अंदर में दोनों चोटियों को फतह करने वाली मैं भारत की सबसे कम उम्र की लड़की हूं।
दैनिक भास्कर की ये मैं हूं सीरीज में जानिए मेरी कहानी। 
अरुणिमा सिन्हा के बारे में पढ़कर प्रेरणा मिली 
12वीं पूरी करने के बाद मैं कॉलेज में एडमिशन की तैयारी में लगी। कई मैग्जीन पढ़ती। इसी दौरान पर्वतारोही अरुणिमा सिन्हा के बारे में एक ब्लॉग में पढ़ा। वॉलीबॉल की नेशनल प्लेयर ने एक पैर गंवाने के बाद भी हिम्मत नहीं हारी। प्रोस्थेटिक लेग से ही माउंट एवरेस्ट की चढ़ाई की। सातों महाद्वीपों की सभी बड़ी चोटियों को छू लिया।
तब मुझे अपना लक्ष्य दिखाई देने लगा। पर्वतारोहण में कौन से कोर्स होते हैं, कोच भी होते हैं यह सब मुझे पता चला। पापा को बताया तो उन्होंने कहा कि पहले पढ़ाई पूरी हो जाए फिर पर्वतारोहण करना।
खबर में आगे बढ़ने से पहले एक पोल में भाग लेते चलिए-
कंप्यूटर साइंस में बीटेक किया 
मैंने कंप्यूटर साइंस में दाखिला ले लिया। बीटेक के बाद मेरे पास ऑप्शन थे कि किसी आईटी फर्म में अच्छी नौकरी कर लूं। मैंने फिजिकल एजुकेशन में भी डिग्री ले ली। बावजूद नौकरी करने के मैंने एडवेंचर को पंसद किया और उसे करिअर बनाने का फैसला किया।
पहले दार्जिलिंग से एक महीने का बेसिक कोर्स किया और फिर उत्तरकाशी से माउंटेनरिंग का एडवांस कोर्स किया।
पापा ने लोन लिया, क्राउड फंडिंग से जुटाने पड़े पैसे 
2016 से मैंने पर्वतारोहण की शुरुआत की। माउंट एवरेस्ट की चढ़ाई से पहले दुनिया के अलग-अलग देशों की ऊंची चोटियों को फतह किया। कड़ी मेहनत और अपने जुनून की वजह से रूस में माउंट एलब्रेस (5,642 मीटर), तंजानिया में माउंट किलिमंजारो (5,895 मीटर) और अर्जेंटीना में माउंट एकोंकागुआ (6,961 मीटर) की चढ़ाई पूरी कर सकी। इनमें लाखों रूपए खर्च हुए पर इन सबसे अलग माउंट एवरेस्ट की चढ़ाई रही।
माउंट एवरेस्ट की चढ़ाई में 35 लाख रुपए से अधिक खर्च हो गए। पापा ने कुछ पैसे लोन लिए लेकिन यह काफी नहीं थे। तब मैं क्राउड फंडिंग से 10 से 12 लाख रुपए जुटाए पाई। कुछ दोस्तों ने भी मदद की। सरकार की तरफ से भी कुछ पैसे मिले तब जाकर इस लक्ष्य को पाना संभव हुआ। 2016 से अब तक मेरे पर्वतारोहण पर पापा ने 40 लाख रुपए से अधिक खर्च किए हैं। ये उनके सेविंग्स के पैसे थे। लेकिन मेरे करिअर और पैशन के लिए उन्होंने सबकुछ किया।
15 किलो वजन का बैग लेकर चढ़ना होता
हम पांच लोगों के दल ने माउंट एवरेस्ट की चढ़ाई शुरू की, इसमें चार भारतीय थे। काठमांडु तो हम काफी पहले पहुंच गए। चढ़ाई 12 मई 2023 से शुरू हुई। मेरी पीठ पर 15 किलो का बैग था। इसमें उपमा, पोहा, कोर्नफ्लेक, कई लीटर पानी, एनर्जी बार, एनर्जी चॉकलेट जैसे रेडू टू ईट खाने की चीजें थीं। बर्फ को पीने के पानी में बदलने के लिए गैस बर्नर भी रखा।
बेस कैंप से चलते समय मेरी तबीयत खराब थी 
जब बेस कैंप से चलना शुरू किया तो मेरी तबीयत ठीक नहीं थी। बुखार से बदन टूट रहा था। लेकिन मैंने मन को मजबूत किया। मुझे पता था कि अगर अभी नहीं किया तो फिर मौका नहीं मिलेगा। खराब तबीयत में भी कैंप 2 तक की चढ़ाई पूरी की।
ग्रुप में शामिल सभी लोगों से मैं सबसे धीमे चल रही थी और पीछे थी। शेरपा ने कहा भी कि ऐसे में समय पर समिट पर पहुंचना मुश्किल होगा। तब मैंने उससे कहा कि कल से यह बेहतर होगा।
कैंप 3 की चढ़ाई के समय पीरियड्स आ गए 
किसी तरह कैंप 2 तो पहुंच गई, अब कैंप 3 की बारी थी। ऑक्सीजन सिलेंडर का इस्तेमाल तो कैंप 2 से ही शुरु हो गया था। धीरे-धीरे ऑक्सीजन की मात्रा कम होने लगी। कैंप 3 की चढ़ाई के दौरान ही मुझे पीरियड्स आ गए। दर्द से मैं परेशान थी।
मुझे लगा कि अब माउंट एवरेस्ट की चढ़ाई पूरी कर पाना मुश्किल है। शरीर में ऐंठन, क्रैंप होने के बावजूद मैंने खुद को पुश किया और आगे बढ़ी। शाम होते-होते कैंप 4 पहुंच गई।
माइनस 35 से माइनस 40 डिग्री टेंपरेचर में उंगलियां गलने का डर 
कैंप 4 से ऊपर चढ़ाई करते समय मौसम बेहद खराब हो गया। तापमान माइनस 35 से 40 डिग्री के आसपास। हम 8000 मीटर की ऊंचाई पर थे। तीन से चार लेयर कपड़े पहने थे। थर्मल अपर, थर्मल लोअर, डंगरी, लाइटवेट फीदर जैकेट, चेस्ट को गर्म रखने के लिए स्पेशल जैकेट, बावजूद ऐसा लग रहा था कि ठंड हडि्डयों में घुस रही है। अगर इस टेंपेरेचर में ग्लब्स उतारती तो उंगलियों के गलने का डर था। कई दूसरी चढ़ाई में पर्वतारोहियों को फ्रॉस्ट बाइट हो चुका है। इसलिए मैं सतर्क रही।
हम टाइम टू टाइम खाते रहे और पानी पीते रहे। शरीर को हमेशा हाइड्रेट रखा। हर घंटे पानी पीते रहे। बिना थके बढ़ती रही। बीच-बीच में एनर्जी बार, एनर्जी चॉकलेट्स, ड्राई फ्रूटस खाती रही।
मैं यही जानती थी कि अगर लगातार नहीं चलूंगी तो मेरी हिम्मत चाहे न बैठे, पर शरीर साथ नहीं देगा।
सुबह 6 बजते-बजते माउंट एवरेस्ट की चोटी पर पहुंच गई 
माउंट एवरेस्ट की चोटी पर पहुंचने से पहले मैं उस प्वाइंट पर थी जहां पर नुकीली चट्‌टानें अधिक हैं। शूज के सोल नुकीले पॉइंट्स वाले होते हैं ऐसे में बर्फ पर चलना मुश्किल होता है।
कैंप 4 से हमने शाम 7 बजे चढ़ाई शुरू की और सुबह 6 बजते-बजते मैं माउंट एवरेस्ट की चोटी पर पहुंच गई। मैं समिट वाले दिन सबसे आगे रही, बाकी सब पीछे। जब मैं माउंट एवरेस्ट की चोटी पर तिरंगा लहरा रही थी तब खुद पर गर्व महसूस हो रहा था।
माउंट एवरेस्ट की चोटी से सूर्योदय देखना मेरे जीवन का सबसे खूबसूरत लम्हा रहा। एवरेस्ट की चोटी से उसके शैडो को देखना किसी पेंटिंग जैसा था।
माउंट एवरेस्ट से लौटने के बाद जब घर पहुंची तो मम्मी को बोली कि भिंडी की सब्जी और पराठा बना देना, दाल-बाटी, चूरमा भी। पहाड़ों की चढ़ाई के बाद हम सामान्य खाना ही खाते हैं। शरीर को रिकवर होने में थोड़ा समय लगता है।
2021 में खराब मौसम के कारण लौटना पड़ा था 
दो साल पहले भी मैंने माउंट एवरेस्ट की चढ़ाई शुरू की थी लेकिन खराब मौसम के कारण पीछे हटना पड़ा। 6000 मीटर की ऊंचाई से मुझे वापस आना पड़ा।
पापा बैंक मैनेजर, मम्मी स्कूल टीचर 
मेरे पापा अखिलेश जैन बैंक मैनेजर हैं तो मम्मी स्कूल टीचर हैं। पापा ने अपने सेविंग्स को भी मेरे जुनून को पूरा करने में लगा दिया। मेरे पेरेंट्स ने मुझे हर वो चीज सिखाई जो बच्चों को आनी चाहिए।
लद्दाख में 5 हजार मीटर की ऊंचाई पर बुलेट चलाया 
मुझे बुलेट चलाने का शौक रहा है। दुनिया की सबसे ऊंची सड़क लद्दाख के खारदुंगला (5359 मीटर) में 500cc की बुलेट चलाई है।
2017 में पापा के साथ लेह गई। वहां मैंने बुलेट चलाई। मेरा सपना है किसी बाइकिंग एक्स्पडिशन में भाग लूं।
इसी तरह शूटिंग की भी मैं अच्छी प्लेयर रही हूं। 2018 में स्टेट लेवल राइफल शूटिंग में मैंने गोल्ड मेडल भी जीता है। पर्वतारोहण के चलते शूटिंग छोड़नी पड़ी। दोनों गेम अलग तरह की ट्रेनिंग की जरूरत पड़ती है। शूटिंग में स्टैबिलिटी अधिक चाहिए जबकि पर्वतारोहण में टफ ट्रेनिंग होती है।
इसी साल मुझे एनसीसी का सर्वश्रेष्ठ कैडेट पुरस्कार भी मिला।